b"\n_START_ARTICLE_\nO'Brien Trophy\n_START_SECTION_\nZgodovina\n_START_PARAGRAPH_\nPokal je ligi National Hockey Association podaril kanadski senator Michael J. O'Brien. Podaril ga je v \xc4\x8dast svojega sina Ambrosa O'Briena, ki so mu pripisali zasluge za nastanek lige NHA, predhodnice dana\xc5\xa1nje lige NHL. Pokal so prvotno podeljevali zmagovalnemu mo\xc5\xa1tvu lige NHA.  Ko je bila liga NHA leta 1917 ukinjena in je bila vzpostavljena liga NHL, je nova liga pokal prevzela in ga pri\xc4\x8dela podeljevati zmagovalnemu mo\xc5\xa1tvu lige. Dobitnik pokala je nato napredoval v boj za Stanleyjev pokal, za katerega so se potegovala tudi mo\xc5\xa1tva iz ostalih lig._NEWLINE_Od sezone 1927/28, eno leto po \xc5\xa1iritvi lige v dve diviziji v sezoni 1926/27, so pokal podeljevali zmagovalnemu mo\xc5\xa1tvu Kanadske divizije, medtem ko so zmagovalnemu mo\xc5\xa1tvu Ameri\xc5\xa1ke divizije podeljevali Pokal vali\xc5\xbeanskega princa.  Pokal so pod takimi pogoji podeljevali do konca sezone 1937/38._NEWLINE_Sezona 1938/39 je prinesla vrnitev k razvrstitvi mo\xc5\xa1tev v eno samo divizijo in od tedaj so pokal podeljevali pora\xc5\xbeenemu mo\xc5\xa1tvu v finalu Stanleyjevega pokala. Pokal sicer od 1939 do 1943 uradno niso podeljevali in \xc5\xa1ele leta 1944 so dobitnim mo\xc5\xa1tvom iz tega obdobja uradno priznali pokal. Na koncu sezone 1949/50 so pokal ukinili. Odtlej ga niso podelili nikoli ve\xc4\x8d.  Pokal je trenutno del zbirke Hokejskega hrama slavnih lige NHL v Torontu, Ontario. V hramu je na ogled skupaj z ostalimi zgodovinskimi pokali ob vhodu do eksponata Panasonic Hometown Hockey._NEWLINE_Najve\xc4\x8dkrat so pokal osvojili hokejisti Montreal Canadiensov, ki so ga osvojili 10-krat. Za njimi so hokejisti ekipe Toronto Maple Leafs z 9 naslovi, sedmimi pod imenom Maple Leafs, enim pod imenom St. Patricks in enim pod imenom Arenas. Od ameri\xc5\xa1kih mo\xc5\xa1tev je pokal najve\xc4\x8dkrat osvojilo mo\xc5\xa1tvo Detroit Red Wings, to jim je uspelo 5-krat."